次韻張子春賦瑤林春色
作者：王庭珪
朝代：宋

paragraphs: 花間酌酒邀明月，月照金罇佳興發。
鯨吞霧捲百川空，醉挽酴醿落香雪。
便將壘麴築糟邱，酴醿壓膏麥爲糵。
釀成忽見張公子，公子家居近丹闕。
爲余乘興誇洛陽，笑指沙頭卧雙榼。
洛陽視此真草野，敢辱新詩借牙頰。
瑤林名字出風塵，未遇知音那敢說。
况能大讀離騷句，痛飲雖多不爲餮。
未識王家碧玉香，彷彿東坡真一訣。
誅茅本結方外人，豈用禮法相分别。
預拂瑤林一片石，與君醉過清明節。
窮亦不足悲，達亦不足悅。
酒闌拔劍露肝膽，正恐不免論功業。